ตามคาด! “แบงก์ชาติอังกฤษ” ขึ้นดอกเบี้ย 0.50% สู่ระดับ 3.50%
ธนาคารกลางอังกฤษ ปรับขึ้นอัตราดอกเบี้ย 0.50% สู่ระดับ 3.50% ตามคาด ส่งสัญญาณขึ้นอัตราดอกเบี้ยต่อไปเพื่อสกัดเงินเฟ้อ นักวิเคราะห์คาดขึ้นอีก 0.50% ไตรมาส 1/66
ธนาคารกลางอังกฤษ ปรับขึ้นอัตราดอกเบี้ย 0.50% สู่ระดับ 3.50% ตามคาด ส่งสัญญาณขึ้นอัตราดอกเบี้ยต่อไปเพื่อสกัดเงินเฟ้อ นักวิเคราะห์คาดขึ้นอีก 0.50% ไตรมาส 1/66
15 ธ.ค. 2565

ผู้สื่อข่าวรายงานว่า ธนาคารกลางอังกฤษ (BoE) ประกาศปรับขึ้นอัตราดอกเบี้ย 0.50% สู่ระดับ 3.50% ในการประชุมวันนี้ ตามที่ตลาดคาดการณ์ไว้
อย่างไรก็ดี คณะกรรมการนโยบายการเงิน (MPC) มีความเห็นไม่เป็นเอกฉันท์ในการปรับขึ้นอัตราดอกเบี้ยในวันนี้ ซึ่งเป็นการปรับขึ้นอัตราดอกเบี้ยเป็นครั้งที่ 9 ติดต่อกัน โดยกรรมการ 6 รายลงมติให้ปรับขึ้นอัตราดอกเบี้ย 0.50% ขณะที่ 1 รายให้ปรับขึ้น 0.75% ส่วนอีก 2 รายมีมติให้คงอัตราดอกเบี้ย
โดยแถลงการณ์ของ BoE ส่งสัญญาณปรับขึ้นอัตราดอกเบี้ยต่อไปเพื่อสกัดเงินเฟ้อ หลังพุ่งแตะระดับสูงสุดในรอบ 41 ปีในเดือนต.ค.
“ตลาดแรงงานยังคงตึงตัว ขณะที่มีหลักฐานบ่งชี้แรงกดดันจากเงินเฟ้อในราคาและค่าจ้างอย่างต่อเนื่อง ซึ่งทำให้ต้องมีการใช้นโยบายการเงินอย่างจริงจังเพื่อรับมือภาวะดังกล่าว” แถลงการณ์ระบุ
สำหรับก่อนหน้านี้ BoE ประกาศปรับขึ้นอัตราดอกเบี้ย 0.75% สู่ระดับ 3.0% ในการประชุมวันที่ 3 พ.ย. ซึ่งเป็นการปรับขึ้นอัตราดอกเบี้ยครั้งใหญ่ที่สุดในรอบ 33 ปี หรือนับตั้งแต่ปี 2532 และเป็นการปรับขึ้นอัตราดอกเบี้ยติดต่อกันเป็นครั้งที่ 8 นับตั้งแต่เดือนธ.ค.2564
นอกจากนี้ นักวิเคราะห์คาดว่า BoE จะปรับขึ้นอัตราดอกเบี้ยอีก 0.50% ในไตรมาสแรกของปี 2566 และอีก 0.25% ในไตรมาส 2 ซึ่งจะทำให้อัตราดอกเบี้ยนโยบายของ BoE แตะระดับสูงสุดที่ 4.25%